Bulle sê 'nee' ná Xander met BBM wil skik | Netwerk24
Bulle sê 'nee' ná Xander met BBM wil skik
Deur Brenden Nel 01 September 2019 08:54
Die Blou Bulle Maatskappy (BBM) het 'n skikkingaanbod van sy voormalige hoëprestasie-bestuurder, Xander Janse van Rensburg, van die hand gewys en wag vir die Valke om hul ondersoek van beweerde bedrog af te handel.
Rapport het verneem dat Janse van Rensburg se prokureurs die BBM genader het in 'n poging om die saak teen hom vir sowat R460 000 te skik. Janse van Rensburg het in Februarie om "gesondheidsredes" bedank, maar die BBM het sedertdien 'n forensiese ondersoek ingestel nadat sowat R300 000 kontant in sy kantoor gevind is.
Die ondersoek het beweerde bedrog, finansiële ongerymdhede en betalings vir aanstellings aan die lig gebring. Die aanbod om te skik is volgens ingeligtes ver onder die bedrag wat in die ondersoek ter sprake gekom het.
Rapport verneem die Valke het die afgelope twee weke beëdigde verklarings van verskeie afrigters by die BBM geneem.
Rapport se inligting is dat die Valke al 'n hofbevel gekry het vir die bankstate van al 11 van Janse van Rensburg se bankrekeninge en tans noukeurig deur hulle werk.
Die BBM het bevestig dat daar ook 'n siviele eis teen Janse van Rensburg ingestel gaan word. 'n Versekeringseis is ook ingestel teen die verlies weens die beweerde bedrog.
Janse van Rensburg het twee prokureurs aangestel. Riaan Bosch verteenwoordig hom in die siviele saak, terwyl Olaf de Meyer aangestel is om hom in die strafregtelike saak te verteenwoordig. 'n Besluit oor die strafregtelike klag sal geneem word nadat die Valke hul ondersoek afgehandel het.